Kyse oli toki Valkoisen talon toimittajaillallisesta, jossa presidentti on perinteisesti ollut itseironinen. On silti mahdotonta kuvitella tasavallan presidentti Sauli Niinistö vitsailemassa lapsivaimostaan, nikotiiniriippuvuudestaan tai suhteestaan ex-missiin. Tai sanomassa ylipäätään mitään, minkä kuulija muistaisi kolmen minuutin päästä.

Me suomalaiset elämme hirvittävässä lannanhajuisessa häkissä. Pelkäämme älyttömästi sitä, mitä muut meistä ajattelevat. Surullisinta on, ettei kukaan ajattele meistä mitään. Kaikki ovat liian kiireisiä miettiessään itseään.

Suomi on Länsi-Euroopan maista viimeiseksi kaupungistunut maa, joka on edelleen agraariyhteiskunta. Kaksi suurinta puoluettamme ovat maaseudun puolueiden jälkeläisiä. Meillä kaikilla on multaa kynsien alla. Ainakin minulla. Isoisäni oli huutolainen, isäni kysyi minulta pari vuotta sitten, mitä pasta on.